
PËR MIRATIMIN E PLANIT KOMBËTAR PËR INTEGRIMIN EVROPIAN 2017–2020

Në mbështetje të nenit 100 të Kushtetutës, me propozimin e ministrit të Integrimit Evropian, Këshilli i Ministrave

VENDOSI:

1. Miratimin e Planit Kombëtar për Integrimin Evropian 2017–2020 (PKIE 2017–2020), sipas tekstit që i bashkëlidhet këtij vendimi.
2. Ministria e Integrimit Evropian orienton, bashkërendon dhe monitoron zbatimin e PKIE 2017–2020 nëpërmjet grupeve ndërinstitucionale të punës (GNP) për çdo kapitull, të ngritura me urdhrin nr. 107, datë 28.2.2014, të Kryeministrit, “Për ngritjen, përbërjen dhe funksionimin e grupeve ndërinstitucionale të punës për integrimin evropian”.
3. Ministria e Integrimit Evropian raporton çdo tre muaj në Këshillin e Ministrave për ecurinë e zbatimit të PKIE 2017–2020.




4. Ministritë dhe institucionet e tjera koordinuese të grupeve ndërinstitucionale të punës (GNP) raportojnë pranë Ministrisë së Integrimit Europian çdo tre muaj (java e tretë e muajit të fundit) për realizimin e detyrimeve që rrjedhin nga PKIE 2017–2020.
5. Ngarkohet Ministria e Financave, në bashkëpunim me Ministrinë e Integrimit Evropian, të monitorojë përfshirjen në programin buxhetor afatmesëm, nga ministritë dhe institucionet e tjera qendrore, të nevojave  financiare për zbatimin e përparësive afatshkurtra dhe afatmesme të parashikuara në PKIE 2017–2020.
6. Varianti i përkthyer në gjuhën angleze i PKIE 2017–2020 i bashkëlidhet këtij vendimi.
7. Vendimi nr. 74, datë 27.1.2016, i Këshillit të Ministrave, “Për miratimin e Planit Kombëtar për Integrimin Evropian, 2016–2020”, shfuqizohet.
8. Ngarkohen të gjitha ministritë dhe institu-cionet qendrore, në varësi të Këshillit të Ministrave, për të cilat në PKIE 2017–2020 janë përcaktuar detyra të veçanta, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTRI
Niko Peleshi

Integrimi Europian është objektivi gjeostrategjik dhe politik i Shqipërisë, që qëndron në thelb të politikës së brendshme dhe të jashtme. Procesi i aderimit mori një hov të fuqishëm me rekomandimin pozitiv të Komisionit Europian të shprehur në Raportin për Shqipërinë 2016, si vlerësim për reformat e ndërmarra.
Rekomandimi pozitiv për hapjen e negociatave është edhe inkurajim për të përshpejtuar ritmin e reformave të nisura sidomos Reformës në Drejtësi, është sinjal politik tepër i rëndësishëm për Shqipërinë, që tregon se vendi po ecën në drejtimin e duhur, përmes reformave të vështira, por të domosdoshme.

